b'\n_START_ARTICLE_\nCentralna lekarna, Ljubljana\n_START_SECTION_\nZgodovina\n_START_PARAGRAPH_\nJosip Mayer, ustanovitelj znane ljubljanske lekarni\xc5\xa1ke rodbine, je dal zgraditi dve predmestni hi\xc5\xa1i, ki sta stali na za\xc4\x8detku Trubarjeve ceste. V eni izmed njiju je bila \xc5\xbee leta 1809 lekarna Pri zlatem jelenu. Po potresu jih je bilo treba poru\xc5\xa1iti. Stanovanjsko-trgovsko pala\xc4\x8do je narisal arhitekt Ferdinand Hauser v letih 1896\xe2\x80\x9397, gradilo pa je podjetje Gustav T\xc3\xb6nnies, na\xc4\x8drt in izvedbo fasade pa je podpisal Filip Supan\xc4\x8di\xc4\x8d. Stavba je zgrajena v neorenesan\xc4\x8dnem slogu.\n_START_SECTION_\nArhitektura\n_START_PARAGRAPH_\nTrinadstropna hi\xc5\xa1a je razdeljena po horizontali na dva dela. Spodnji grobo izdelan pas in zgornji fineje obdelan. Os stavbe je poudarjena s plitvim srednjim rizalitom, v pritli\xc4\x8dju obdelanem v rustiki, v zgornjih dveh nadstropjih pa vertikalno raz\xc4\x8dlenjenim s \xc5\xa1tirimi monumentalnimi stebri. Ti stojijo na balkonu prvega nadstropja, podpirajo pa jih po dve konzoli. Stebri so zgoraj zaklju\xc4\x8deni z jonskimi kapiteli in arhitravom, nad katerim se pne kupolasta streha na tamburju s tremi ovalnimi okni._NEWLINE_V pritli\xc4\x8dju so bili na za\xc4\x8detku trije lokali: lekarna, kavarna in trgovina s papirjem. Vsak je imel svojo trgovsko fasado, oblikovano kot leseno kuliso na zidani fasadi._NEWLINE_Okna so v prvem nadstropju postavljena med dva pilastra, ki nosita polkro\xc5\xbeno zaklju\xc4\x8dene okenske nadstre\xc5\xa1ke. Napu\xc5\xa1\xc4\x8di nad okni imajo bolj zalomljeno linijo, okenska \xc4\x8dela imajo \xc5\xa1tukaturni okras (kartu\xc5\xa1e, medaljone z rastlinskimi ornamenti, \xc4\x8dlove\xc5\xa1kimi glavami in drugo)._NEWLINE_Mayerjeva pala\xc4\x8da je bila ob koncu 19. stoletja ena najve\xc4\x8djih in najbogatej\xc5\xa1e oblikovanih zasebnih pala\xc4\x8d v Ljubljani.'